Document ID: 31998R2785

Komisijas Regula (EK) Nr. 2785/98
(1998. gada 22. decembris)
par atļauju perioda grozīšanu Padomes Direktīvas 70/524/EEK 9.e panta 3. punktā minētām piedevām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Komisijas Direktīvu 98/19/EK [2], un jo īpaši tās 9.j un 3. pantu,
tā kā Direktīvā 70/524/EEK ir paredzēts, ka drīkst atļaut izmantot jaunas piedevas vai piedevu pielietojumus, ņemot vērā zinātnes un tehnikas sasniegumus;
tā kā pagaidu atļauju jaunu piedevu izmantošanai vai piedevu pielietojumam var dot piecus gadus ilgam laika posmam, ja tas dzīvnieku barībā atļautajā līmenī neietekmē nelabvēlīgi cilvēku vai dzīvnieku veselību vai vidi, kā arī nenodara kaitējumu patērētājam, izmainot lopkopības produkta īpašības, ja tā klātbūtni dzīvnieku barībā var kontrolēt un ja, ņemot vērā pieejamos rezultātus, ir pamats uzskatīt, ka, to iekļaujot dzīvnieku barībā, tas labvēlīgi ietekmē šādas dzīvnieku barības īpašības vai lopkopību;
tā kā vēl nav pabeigti pētījumi attiecībā uz vairākām Direktīvas 70/524/EEK 9.e panta 3. punktā minētām piedevām, kuras pagaidām var atļaut valstu līmenī līdz 1998. gada 30. novembrim; tā kā tādēļ šo vielu atļaujas periods būtu jāpagarina, ņemot vērā, ka pagaidu atļaujas periods šīm piedevām nevar pārsniegt piecus gadus;
tā kā Komisija ir apspriedusies ar Dzīvnieku ēdināšanas zinātnisko komiteju par šīs regulas pielikumā iekļauto mikroorganismu atļaušanu; tā kā šī Komiteja ir sniegusi atzinumu konkrēti attiecībā uz šo piedevu drošumu;
tā kā šajā regulā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā minētās piedevas drīkst atļaut lietot atbilstoši Direktīvai 70/524/EEK saskaņā ar šajā pielikumā izklāstītajiem nosacījumiem.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1998. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 1998. gada 22. decembrī

Labels: 0
17
6